Temeljem odredbi članaka 45. Statuta Rukometnog kluba „Split“, (u daljnjem tekstu Klub) Upravni odbor Rukometnog kluba Split na sjednici održanoj 01.06.2015. godine donio je

**PRAVILNIK O HRANARINAMA**

 **ČLANOVA RUKOMETNOG KLUBA**

**I. TEMELJNE ODREDBE**

**Članak 1.**

Ovim Pravilnikom u Klubu uređuju se prava i obveze članova Kluba u svezi:

* Prava na ishranu o trošku Kluba
* Visina ishrane po obroku
* Dokazivanje korištenja prava na ishranu
* Obračun

Pravilnik se neposredno primjenjuje na aktivne članove Kluba, isključivo seniore igrače i trenera istih ako prava i obveze pojedinog člana Kluba nisu drugačije određena drugim aktima Kluba i ugovorima.

Aktivni članovi Kluba – seniori natjecatelji imaju pravo na ishranu o trošku Kluba isključivo ako nemaju prebivalište u Splitu, te susjednim gradovima i općinama udaljenim do 30 km od Splita.

Aktivni članovi Kluba nemaju pravo na ishranu kad je raspušten seniorski sastav Kluba za vrijeme trajanja odmora između dvije natjecateljske sezone te za vrijeme božićnih i novogodišnjih blagdana od 23.12. u tekućoj godini do 07.01. u idućoj godini.

Ostvarivanje prethodno navedenog prava se obavlja prvenstveno u prostorijama Rukometnog kluba Split – Restorana Babilon, a u drugim ugostiteljskim objektima samo ukoliko postoji posebna odluka Upravnog odbora.

**II. OBVEZE ČLANA KLUBA**

**Članak 2.**

Obveze člana Kluba koji ima pravo na ishranu o trošku Kluba su:

* koristiti svoje pravo isključivo za sebe i to samo za ručak i večeru tijekom dana, sedam dana u tjednu, do pojedinačnog iznosa za ručak od 50,00 kuna po igraču, koji uključuje bezalkoholno piće, te pojedinačnog iznosa od 40,00 kuna po igraču za večeru koji uključuje bezalkoholno piće,
* dokazivati ostvareno svoje pravo na način da član Kluba potpisuje otpremnicu za svaki pojedini obrok,

 Neizvršavanje obveza iz ovog članka predstavlja kršenje pravila ponašanja člana Kluba i povlači za posljedicu stegovnu odgovornost.

**III. OBVEZE PRUŽATELJA UGOSTITELJSKE USLUGE IGRAČIMA KLUBA**

**Članak 3.**

Obveze pružatelja ugostiteljske usluge ishrane članova Kluba su:

- prilikom korištenja igrača prava na obrok izdati za svaki pojedini obrok otpremnicu u dva primjerka koju potpisuje korisnik prava na obrok,

- jedan primjerak otpremnice dostaviti u Klub kod tajnika Kluba nakon sedam dana po prikupljanju zbirnih otpremnica,

- na kraju mjeseca izdati zbirni račun po evidentiranim otpremnicama.

- sukladno ugovoru o zakupu poslovnog prostora u kojem djeluje ugostiteljski objekt u prostorijama Kluba.

**IV. OBVEZE TAJNIKA KLUBA**

**Članak 4.**

Tajnik Kluba je obvezan:

- zaprimati otpremnice isključivo koje su potpisane,

- zaprimati mjesečni zbirni račun po evidentiranim otpremnicama,

- predavati zbirni račun na likvidaciju Direktoru komercijalnih poslova,

- po obavljenoj likvidaciji računa izvršiti isplatu ili kompenzaciju s najamninom na način da iste potpiše Direktor komercijalnih poslova i Predsjednik Kluba.

- voditi evidenciju o računima nakon što se isti predaju na knjigovodstvenu evidenciju.

Neizvršavanje obveza iz ovog članka predstavlja kršenje pravila ponašanja člana Kluba i povlači za posljedicu stegovnu odgovornost.

**V. PRAVA OSTALIH ČLANOVA NA ISHRANU I POSTUPAK**

**Članak 5.**

Za donošenje odluke o pravu ostalih članova na ishranu jedino je ovlašten Predsjednik Kluba i to pismeni putem.

Navedena prava ostali članovi Kluba koriste sukladno čl. 2. ovog Pravilnika.

**VI. PRIJELAZNE I ZAVRŠNE ODREDBE**

**Članak 6.**

Pravilnik se mijenja i dopunjuje na način propisan Statutom Kluba.

**Članak 7.**

Ovaj Pravilnik je objavljen na oglasnoj ploči u sjedištu Kluba dana 28 svibnja 2015. godine, te stupa na snagu 01. lipnja 2015.

Ur. broj: 09-2015/04-1

Split, 01. lipnja 2015. godine

**PREDSJEDNIK**

 **RUKOMETNOG KLUBA SPLIT:**

mr.sc. Goran Bučević